Title: ประกาศกรมการขนส่งทางบก เรื่อง การกำหนดอุปกรณ์หรือสิ่งอำนวยความสะดวกในการสอนและฝึกหัดขับรถของโรงเรียนสอนขับรถ

ประกาศกรมการขนส่งทางบก

ประกาศกรมการขนส่งทางบก
เรื่อง การกำหนดอุปกรณ์หรือสิ่งอำนวยความสะดวกในการสอน
และฝึกหัดขับรถของโรงเรียนสอนขับรถ[๑]

อาศัยอำนาจตามความในข้อ
๗ (๒) ข้อ ๘ (๑) และข้อ ๙ (๑)
ของระเบียบกรมการขนส่งทางบก ว่าด้วยการรับรองโรงเรียนสอนขับรถ พ.ศ. ๒๕๔๗ อธิบดีกรมการขนส่งทางบกประกาศกำหนดอุปกรณ์หรือสิ่งอำนวยความสะดวกในการสอนและฝึกหัดขับรถของโรงเรียนสอนขับรถที่ได้รับการรับรองจากกรมการขนส่งทางบกไว้
ดังต่อไปนี้

ผู้ได้รับหนังสือรับรองต้องจัดให้มีอุปกรณ์หรือสิ่งอำนวยความสะดวกในการฝึกหัดขับรถอย่างน้อย
ดังนี้

๑.  หลักสูตรการสอนขับรถยนต์
(๑) รถยนต์สำหรับใช้ในการฝึกหัดขับที่มีลักษณะ ดังนี้
(ก) รถยนต์เกียร์ธรรมดาที่มีสภาพมั่นคง แข็งแรง มีอุปกรณ์ส่วนควบครบถ้วน
ถูกต้องตามที่กฎหมายกำหนด และมีเข็มขัดนิรภัย
(ข) มีแป้นเบรก สำหรับผู้ฝึกสอนอยู่ทางที่นั่งด้านซ้ายหน้า ๑ ชุด
(ค) มีกระจกมองหลังติดตั้งภายในรถทางด้านซ้าย สำหรับผู้ฝึกสอน จำนวน ๑ อัน
โดยต้องมีขนาดความยาวไม่น้อยกว่า ๒๐ เซนติเมตร และความกว้างไม่น้อยกว่า ๖
เซนติเมตร และมีกระจกมองข้างด้านซ้ายติดตั้งภายนอกรถสำหรับผู้ฝึกสอน ๑ อัน
ที่สามารถให้ผู้ฝึกสอนมองเห็นรถทางด้านซ้ายของตัวรถเพื่อความปลอดภัย
(๒) แผ่นป้าย ฝึกหัดขับ
พื้นสีขาวตัวอักษรสีแดงมีขนาดความยาว ๓๐ เซนติเมตร และความกว้างไม่น้อยกว่า ๒๐
เซนติเมตร
ติดตั้งที่บริเวณที่สามารถมองเห็นได้ง่ายทั้งด้านหน้าและด้านหลังของตัวรถ

๒.  หลักสูตรการสอนขับรถจักรยานยนต์
(๑) รถจักรยานยนต์ฝึกหัดขับมีสภาพมั่นคง แข็งแรง มีอุปกรณ์ส่วนควบครบถ้วน
ถูกต้องตามที่กฎหมายกำหนด
และติดตั้งไฟแสดงการใช้เบรกมือและเบรกเท้าไว้ที่ด้านหน้ารถ
(๒) จัดให้มีหมวกนิรภัยที่ได้มาตรฐาน
(๓) จัดให้มีถุงมือ ๑ ชุด สำหรับผู้เรียนขับรถจักรยานยนต์ต่อคน
(๔) จัดให้มีสนับศอก ๑ ชุด สำหรับผู้เรียนขับรถจักรยานยนต์ต่อคน
(๕) จัดให้มีสนับเข่า ๑ ชุด สำหรับผู้เรียนขับรถจักรยานยนต์ต่อคน

ประกาศ ณ วันที่ ๑๑ มกราคม พ.ศ. ๒๕๔๘
ปิยะพันธ์  จัมปาสุต
อธิบดีกรมการขนส่งทางบก

ศุภสรณ์/ผู้จัดทำ
๗ มิ.ย. ๒๕๔๘

โชติกานต์/ปรับปรุง
๑๘ พฤษภาคม ๒๕๕๘

[๑] ราชกิจจานุเบกษา
เล่ม ๑๒๒/ตอนที่ ๒๔ ง/หน้า ๘๐/๒๔ มีนาคม ๒๕๔๘